Cododo

Cododo (Cnemidophorus arubensis) ta un especie di famia Teiidea. E embra of hoben ta conoci como lagadishi, mientras cu esun nan madura y macho ta wordo yama blauw blauw. E especie aki ta nativo na e isla di Aruba y ta reconoci como e especie mas comun y abundante di e isla.

 Identificacion 
C. arubensis ta crece te un largura di aproximadamente 15 centimeter.

E macho tin un cabes blauw cu pia y rabo blauw-berde. E resto di e curpa ta bruin-greis. Ademas, nan ta exhibi manchanan den forma di un punto blanco te cu un blauw intenso ubica lateral (na banda) di e curpa y ariba e pianan patras.

E embra y hobennan ta diferencia di e macho a base di diferente aspecto. Un di aspectonan ta nan color bruin cu e mesun manchanan cu e macho, pero cu color menos pronuncia. Ademas, e embra madura, ta strepia cu dos strepi paralel na e banda dorsal (e spina) di e curpa. E strepia ta extende for di e cabes te na rabo. E embra cu e hobennan ta varia asina hopi cu hende ta kere cu e ta di un otro tipo.

Teiidae tin kliernan den forma di porio, conoci como porio femoral (di Ingles: femoral, "parti ariba di pia") cu ta hunga un rol den e secrecion di fermoon (un tipo di hormoon cu ta actua pafo di e curpa di e individuo). E porio femoral, ubica na e las di e pia ariba, ta relativamente mas grandi cerca e macho cu nan ta cerca e embra. Adicional, e macho tin porionan cu ta precedi e area anal.

 Dieet 
Den e famia Teiidae di lagadishi, a observa un adaptacion notabel cu ta observa den varios especie nativo di islas: un transicion na dieet di herbivoor. E cambio ta particularmente evidente den dos especie, C. arubensis y C. murinus.

C. arubensis tin un dieet varia, cu ta inclui insecto y principalmente material vegetal manera flor, nectar, blachi di mata, y fruta. Sin embargo, nan ta selectivo den nan seleccion di mata pa consumo, evitando esun nan venenoso cu cantidadnan halto di fenol,nl saponinenl, y alkaloïdennl (manera kininenl).

Coprofagia, e consumo di excremento, ta wordo observa cu C. arubensis. E tripa den e especie aki ta mas grandi cu den otro especie di Cnemidophorus, claramente adapta na un dieet di herbivoor. Den su habitat natural y sin disturbio, aproximadamente 80% di e contenido di e stoma ta consisti di material vegetal, cu alrededor di 15% ta insecto y otro arthropoda. E resto ta inclui material como excremento, piedra chikito, taki.

 Patrono di comportacion 

 Comportacion teritorial 
E machonan grandi ta posee un teritorio cual ta contene unicamente embra y hobennan, pues ningun otro macho madura. E macho teritorial lo purba di impone e intruso dor di para halto ariba su pianan pa exhibi e grandura di su curpa. Si e intruso no sali, e chens ta grandi cu un pelea lo sigui, locual e doño di e teritorio ta gana.

 Comportacion di reproduccion 
Den mayoria di e Cnemidophorus, e color di e machonan dominante ta bira un poco mas intenso durante temporada di reproduccion, cu ta tuma luga for di september te cu october. Sinembargo, C. arubensis ta mustra un diferencia distinto den e aspecto aki. E machonan madura ta pasa dor di un transformacion unda un gran parti di e curpa ta cubri cu un color blauw intenso.

Teiidea ta un animal oviparo, y e tamaño di troshi di webo ta asocia cu e grandura di curpa. Mientras cu Cnemidophorus ta produci un troshi di webo cu ta varia 2 pa 6 webo, C. arubensis, ta produci un solo webo, aunke uno grandi. 

 Señal di pia dilanti 
E señalamento frecuente cu e pia dilanti ta un comportacion tipico di C. arubensis y tambe por wordo observa den C. lemniscatus. E comportacion aki, den C. murinus murinus y C. murinus ruthveni, ta parce di ta relativamente menos frecuente.

 Movemento di lenga 
Den presencia di quinina compara cu su ausencia, tanto C. arubensis como C. murinus, ta mustra un probabilidad mas halto di extension rapido di nan lenga gesplit, pa aproximadamente 100 miliseconde. Nan ta parce di por detecta quinina hasta prome cu nan yega cerca di nan cuminda.  

Category:Animalnan